ΣΦ Αούστρια Σάλτσμπουργκ

Για την Αούστρια Σάλτσμπουργκ (1933-2005), δείτε: ΦΚ Ρεντ Μπουλ Σάλτσμπουργκ.

Η ΣΦ Αούστρια Σάλτσμπουργκ (γερμανικά: SV Austria Salzburg, ) είναι ένα ποδοσφαιρικό σωματείο της Αυστρίας που εδρεύει στην πόλη Σάλτσμπουργκ, στη βόρεια πλευρά της χώρας, λίγα χιλιόμετρα από τα σύνορα με τη Γερμανία. Ιδρύθηκε το 2005 και ως έδρα χρησιμοποιεί το «MyPhone Austria Stadion» χωρητικότητας 2.320 θεατών. Τα χρώματά της είναι το βιολετί και το λευκό.

 Ιστορία 
Η Αούστρια Σάλτσμπουργκ δημιουργήθηκε τον Οκτώβριο του 2005 ως αποτέλεσμα της ασυμφωνίας των φανατικών οπαδών του συλλόγου με ανθρώπους της Red Bull, προκειμένου ν' αποφευχθεί η μετονομασία της ήδη υπάρχουσας ομάδας, η αλλαγή εμβλήματος-χρωμάτων και ουσιαστικά η διάλυση της παλιάς Αούστρια Σάλτσμπουργκ η οποία υπήρχε απ'το 1933 και μετά από χρόνια οικονομικά προβλήματα κατέληξε στα χέρια της Αυστριακής εταιρίας ενεργειακού ποτού. Στην ουσία αποτελεί ένα νέο σύλλογο που μπορεί να διατηρεί το σήμα και τα χρώματα της αυθεντικής Αούστρια, ωστόσο δεν έχει καμμία σχέση με την ομάδα που ιδρύθηκε το 1933, το καταστατικό της οποίας έχει απορροφηθεί από τη Ρεντ Μπουλ Σάλτσμπουργκ. Επί της ουσίας η παλιά Αούστρια υπάρχει μόνο σε χαρτιά και στις καρδιές των πιστών οπαδών της αφού πρακτικά δεν αγωνίζεται πουθενά.

 Ο διχασμός των οπαδών 
Η εξαγορά της Αούστρια από τη Red Bull και κυρίως η αλλαγή των παραδοσιακών χρωμάτων και του εμβλήματος δίχασε τους φιλάθλους του συλλόγου. Οι παραδοσιακοί υποστηρικτές της ομάδας προσπάθησαν να εμποδίσουν τις ριζικές αλλαγές με παρεμβάσεις προς το νέο ιδιοκτήτη. Διάφοροι σύλλογοι φιλάθλων σωματείων από όλη την Ευρώπη υποστήριξαν τους οπαδούς της Αούστρια, σε μια προσπάθεια αντίστασης στην αυξανόμενη εμπορευματοποίηση του ποδοσφαίρου.

Αλλά έπειτα από πέντε μήνες παρεμβάσεων και συζητήσεων μεταξύ του ιδιοκτήτη και των φιλάθλων καμιά συμφωνία δεν κατορθώθηκε με αποτέλεσμα να διακοπούν οι συνομιλίες μεταξύ των δύο πλευρών. Έτσι το Σεπτέμβριο του 2005 οι «Βιολετί», δηλαδή οι αμετακίνητοι στις θέσεις τους οπαδοί της παλιάς ομάδας αποφάσισαν να διακόψουν τις συνομιλίες και τις προσπάθειες να μεταπείσουν τον Ντίτριχ.

Ως συνέπεια της αποτυχίας υπήρξε η δημιουργία δύο συλλόγων φιλάθλων: των «Κόκκινων», δηλαδή των οπαδών της Ρεντ Μπουλ και των «Βιολετί», οι οποίοι αρνούνται να υποστηρίξουν τη νέα ομάδα και ίδρυσαν ένα νέο σωματείο με την παλιά ονομασία: «ΣΦ Αούστρια Σάλτσμπουργκ».futbolpulse.com  Energy Drink Giants Red Bull Looking to Purchase Premier League Club

 Η νέα Αούστρια 
Η νέα ΣΦ Αούστρια Σάλτσμπουργκ έχει τα χρώματα και το έμβλημα της παλαιάς ομάδας. Το 2006-07 αγωνίστηκε στην "2. Klasse Nord", που αντιστοιχεί στην έβδομη κατηγορία του αυστριακού ποδοσφαίρου, πήρε τον τίτλο και προβιβάστηκε από την "1. Klasse Nord A". Η ανοδική της πορεία συνεχίστηκε και τις επόμενες χρονιές κατακτώντας το 2008 το πρωτάθλημα της "1. Klasse Nord" (6ης κατηγορίας), το 2009 το πρωτάθλημα της "2. Landesliga" (5ης κατηγορίας) και το 2010 το πρωτάθλημα της "1. Landesliga" (4ης κατηγορίας). Απ'την περίοδο 2010-11 αγωνίζεται στο πρωτάθλημα της "Regionalliga West" (3ης κατηγορίας).Την περίοδο 2013-14 τερμάτισε πρώτη στον δυτικό όμιλο της Regionalliga ωστόσο δεν κατάφερε να κερδίσει την άνοδο καθώς αποκλείστηκε στα μπαράζ από την Τιμ Βιέννης με μια ήττα (3-0) και μια ισοπαλία (2-2).

 Αντιπαλότητες 
Όπως είναι απόλυτα κατανοητό από το 2005, Αούστρια Σάλτσμπουργκ και Ρεντ Μπουλ Σάλτσμπουργκ είναι πλέον ορκισμένοι εχθροί καθώς πέρα από συμπολίτισες, αυτή η περίεργη διχοτόμησή τους έχει δημιουργήσει συναισθήματα μίσους κυρίως από την πλευρά των «Βιολετί» οι οποίοι θεωρούν τους μεν ιδιοκτήτες της Red Bull υπεύθυνους για τη διάλυση του αυθεντικού συλλόγου, τους δε οπαδούς που προτίμησαν να γίνουν «Κόκκινοι», προδότες. Χαρακτηριστικό είναι πως όσες φορές οι 2 ομάδες βρέθηκαν αντίπαλες στον θεσμό του Κυπέλλου Αυστρίας αλλά και στα παιχνίδια της Αούστρια Σάλτσμπουργκ με τη Β΄ ομάδα της Ρεντ Μπουλ Σάλτσμπουργκ όταν αγωνίζονταν αμφότερες στην 3η τη τάξει κατηγορία, ο φανατισμός είναι ιδιαίτερα έντονος.krone.at Brisant: Austria Salzburg trifft auf Red Bull Juniors

 Τίτλοι-Διακρίσεις 
Πρωταθλήματα
 Landesliga:   Πρωταθλήτρια 2011
 Landesliga 2: Πρωταθλήτρια 2009
 Klasse Nord:  Πρωταθλήτρια 2008
 Klasse Nord A:Πρωταθλήτρια 2007

 Συμμετοχές ανά σεζόν 
 2005-06 Klasse Nord A
 2006-07 Klasse Nord A
 2007-08 Klasse Nord 
 2008-09 Landesliga 2 
 2009-10 Landesliga 
 2010-11 Landesliga 
 2011-12 Regionalliga West 
 2012-13 Regionalliga West 
 2013-14 Regionalliga West
 2014-15 Regionalliga West

 Παραπομπές 

 Εξωτερικοί σύνδεσμοι 
 Επίσημη ιστοσελίδα


Κατηγορία:Ιδρύσεις ποδοσφαιρικών ομάδων το 2005
Κατηγορία:Ποδοσφαιρικές ομάδες Αυστρίας
Κατηγορία:Ποδοσφαιρικοί σύλλογοι με ιδιοκτήτες τους οπαδούς
Κατηγορία:Σάλτσμπουργκ